Επίσκοπος Δορυλαίου Δαμασκηνός

Ο **Επίσκοπος Δορυλαίου Δαμασκηνός** (κατά κόσμον *Νικόλαος Λιονάκης*, Πλατανιάς Χανίων, 7 Ιανουαρίου 1979) είναι Έλληνας θεολόγος και ιεράρχης του Οικουμενικού Πατριαρχείου.

## Βιογραφικά στοιχεία
Ο κατά κόσμον Νικόλαος Λιονάκης γεννήθηκε στον Πλατανιά του Νομού Χανίων της Κρήτης στις 7 Ιανουαρίου 1979. 

Σπούδασε τη θεολογία στη Θεολογική Σχολή του Αριστοτελείου Πανεπιστημίου Θεσσαλονίκης. Πραγματοποίησε μεταπτυχιακές σπουδές στο Ινστιτούτο Μεταπτυχιακών Σπουδών Ορθοδόξου Θεολογίας του Ορθοδόξου Κέντρου του Οικουμενικού Πατριαρχείου στο Σαμπεζύ της Γενεύης, με θέμα της διπλωματικής του εργασίας *«Baptême et chrismation dans la théologie de Saint Nicodème l’ Hagiorite»*.

Το 2007 εκάρη μοναχός στην Ιερά Πατριαρχική και Σταυροπηγιακή Μονή Αγίας Τριάδος Τζαγκαρόλων Χανίων και χειροτονήθηκε διάκονος σε αυτή, από τον Μητροπολίτη Ρεθύμνης και Αυλοποτάμου Άνθιμο. Το 2009 χειροτονήθηκε πρεσβύτερος και χειροθετήθηκε αρχιμανδρίτης από τον Μητροπολίτη Κυδωνίας και Αποκορώνου Δαμασκηνό. Το 2011 διορίστηκε Πρωτοσύγκελλος της Ιεράς Μητροπόλεως Κυδωνίας και Αποκορώνου. 

Στις 27 Νοεμβρίου 2019, εξελέγη από την Αγία και Ιερά Σύνοδο του Οικουμενικού Πατριαρχείου τιτουλάριος Επίσκοπος Δορυλαίου, βοηθός του Οικουμενικού Πατριάρχη και ηγούμενος της Ιεράς Πατριαρχικής και Σταυροπηγιακής Μονής Αγίας Τριάδος των Τζαγκαρόλων. Χειροτονήθηκε στον επισκοπικό βαθμό στις 15 Δεκεμβρίου 2019 στον Ιερό Ναό Παμμεγίστων Ταξιαρχών Μεγάλου Ρεύματος, από τον Οικουμενικό Πατριάρχη Βαρθολομαίο, συμπαραστατούμενο από ιεράρχες του Οικουμενικού Πατριαρχείου, του Πατριαρχείου Αλεξανδρείας και της Εκκλησίας της Ελλάδος. 

Μετά την εκλογή και χειροτονία του σε επίσκοπο, παρέμεινε στην πρωτοσυγκελλία της Ιεράς Μητροπόλεως Κυδωνίας και Αποκορώνου. Στις 13 Απριλίου 2022, απαλλάχθηκε από τα καθήκοντα του. Στις 19 Αυγούστου 2023, με απόφαση του Μητροπολίτη Κυδωνίας και Αποκορώνου Δαμασκηνού, παύθηκε και από ηγούμενος της Ιεράς Πατριαρχικής και Σταυροπηγιακής Μονής Αγίας Τριάδος Τζαγκαρόλων. Στις 17 Νοεμβρίου του ιδίου έτους, η Αγία και Ιερά Σύνοδος του Οικουμενικού Πατριαρχείου, του επέβαλλε την ποινή του περιορισμού, άχρι καιρού, εντός της Ιεράς Μονής. Στις 26 Φεβρουαρίου 2024, αποφασίστηκε η άρση της ποινής που του είχε επιβληθεί.

## Εμπλοκή στην υπόθεση «Μαφία της Κρήτης»
Τον Σεπτέμβριο του 2025, το όνομά του ενεπλάκη στην υπόθεση της «Μαφίας της Κρήτης», καθώς ως ηγούμενος της Μονής Αγίας Τριάδας χορήγησε βεβαίωση, με την οποία η Μονή παραιτούνταν από τα ιδιοκτησιακά της δικαιώματα από έκταση 175 στρεμμάτων, εμπορική αξία του ακινήτου υπολογίζεται στα 1,5 εκατομμύρια ευρώ, βάσει των νόμιμων συμβολαίων, στην περιοχή του Σταυρού Ακρωτηρίου. Σύμφωνα με τη δικογραφία, ο Επίσκοπος Δαμασκηνός αντιμετωπίζει κατηγορίες για ηθική αυτουργία σε εκβίαση, σωματικές βλάβες και για απιστία σε βάρος νομικού προσώπου δημοσίου δικαίου με ζημία που ξεπερνά τις 120.000 ευρώ.. Μάλιστα, η Αρχή Καταπολέμησης της Νομιμοποίησης Εσόδων από Εγκληματικές Δραστηριότητες δέσμευση την περιουσία του Στις 2 Δεκεμβρίου 2025, αφέθηκε ελεύθερος με εγγύηση 150.000 ευρώ και μηνιαία παρουσία σε Αστυνομικό τμήμα. Τρεις ημέρες αργότερα, πραγματοποίησε μέσω μέσου κοινωνικής δικτύωσης την πρώτη του δημόσια τοποθέτηση.

## Παραπομπές

Δορυλαίου Δαμασκηνός
Κατηγορία:Απόφοιτοι της Θεολογικής Σχολής του Αριστοτελείου Πανεπιστημίου Θεσσαλονίκης